S-416/2015

Ár 2015, föstudaginn 23. október, er á dómþingi héraðsdóms Reykjavíkur, sem háð er í Dómhúsinu við Lækjartorg af P-kk-þgf G-kk-þgf, héraðsdómara, kveðinn upp dómur í sakamálinu nr. 416/2015: Ákæruvaldið (E-kvk-nf H-kvk-nf) gegn J-kk-þgf S-kk-þgf (S-kk-nf Þ-kk-nf J-kk-nf hdl.), sem tekið var til dóms að aflokinni framhaldsaðalmeðferð hinn 22. sm.

Málið er höfðað með ákæru lögreglustjórans á höfuðborgarsvæðinu, dagsettri 18. ágúst sl. á hendur ákærða, J-kk-þgf S-kk-þgf, kt. [...], Mávahlíð 33, Reykjavík, „fyrir skjalafals, með því að hafa föstudaginn 12. desember 2014 að Kornagörðum 2 í Reykjavík, framvísað í blekkingarskyni, við umsókn um starf hjá Eimskip, fölsuðu sakavottorði útgefnu á sínu nafni sem reyndist falsað að hluta, en afmáðar höfðu verið upplýsingar um brot þau sem ákærði hafði gerst sekur um.

Telst brot þetta varða við 1. mgr. 155. gr. almennra hegningarlaga nr. 19/1940 með áorðnum breytingum.

Þess er krafist að ákærði verði dæmdur til refsingar og til greiðslu alls sakarkostnaðar.“

Ákærði krefst sýknu en til vara krefst hann vægustu refsingar sem lög leyfa.

Málavextir

Upphaf máls þessa er það að starfsmaður Eimskipafélags Íslands hf., A, hafði samband við sakaskrá ríkisins í desember 2014 og vakti athygli á því að umsækjandi um starf hjá félaginu, sem fólst í umsjón með vörugámum á hafnarsvæði þess, hefði framvísað sakavottorði sem virtist bera með sér að hafa verið breytt. Vísaði ríkissaksóknaraembættið málinu til rannsóknar hjá lögreglustjóranum á höfuðborgarsvæðinu með bréfi 28. janúar sl.

Umrætt vottorð, sem virðist vera ljósrit, er þannig úr garði gert að fyrir neðan nafn ákærða og kennitölu stendur „Niðurstaða:“ en þar fyrir neðan er eyða sem tekur til fjórðungs af blaðinu, eða svo, en engar refsingar eða viðurlög tilgreind þar. Fyrir neðan eyðuna er tilgreindur útgefandinn, B fyrir hönd ríkissaksóknara, og jafnframt eru þar tveir stimplar, annar frá ríkissaksóknara-embættinu en hinn frá sýslumanninum í Kópavogi. Annað sakavottorð varðandi ákærða er í málinu og kemur þar fram að ákærði hafði þá gerst sekur um nokkur brot áhrærandi ávana- og fíkniefni. Ákærði var yfirheyrður hjá lögreglu 6. mars sl. og sagði svo frá að starfsmaður Eimskipa hefði haft samband við sig og boðið sér starf hjá félaginu. Aðspurður hver hefði falsað vottorðið umrædda neitaði hann að svara því en sagði jafnframt að honum hefði verið sagt að svona væri þetta gert. Þegar hann var spurður nánar út í þetta atriði neitaði hann að svara.

Meðferð málsins fyrir dómi

Ákærði neitar að svara því hvort hann hafi framvísað skjalinu sem um ræðir í málinu. Þá kveðst hann ekki hafa farið í atvinnuviðtal hjá Eimskipum og ekki hafa talað við starfsmann félagsins í sambandi við atvinnuumsókn. Hafi honum einungis verið boðin vinna hjá félaginu með símtali. Hafi maður að nafni C gert það. Ákærði neitar að svara því hver hafi falsað skjalið eða í hvaða tilgangi það var gert. Spurður út í það sem hann sagði hjá lögreglu, að svona væri þetta gert, segir hann að spurningar lögreglumannsins hafi verið leiðandi og óþægilegar.

A, sem vann við starfsmannahald og ráðningar hjá Eimskipum, hefur borið að ákærði hafi sótt um starf hjá félaginu en ekki skilað sakavottorði fyrr en eftir því hafði verið gengið við hann oftar en einu sinni af hálfu þess sem hafði samskipti við ákærða út af ráðningunni og hefði orðið yfirmaður hans hjá félaginu. Ákærði hafi svo að endingu komið á skrifstofuna til hennar einn föstudaginn með sakavottorðið og afhent það. Segist hún strax hafa séð að ekki var allt með felldu um það og haft orð á því við ákærða en hann engu svarað. Kveðst hún hafa haft samband við sakaskrána út af vottorðinu og sent afrit af því. Þar á bæ hafi menn sagt að á sakaskrá ákærða væru færð brot.

D, starfsmaður Eimskipa, hefur skýrt frá því að ákærði hafi komið til hans í atvinnuviðtal. Hafi þeir rætt starfið, starfsskilyrði og fleira. Kveðst hann hafa ákveðið að ráða manninn, sem honum hafi litist vel á, með því skilyrði að hann skilaði sakavottorði. Hefði ákærði sagt að sakaskrá hans væri hrein. Síðar hafi A hjá starfsþróunardeild hringt og sagt að hann skyldi bíða með að ráða manninn þar sem ekki væri allt með felldu um sakavottorðið.

B, starfsmaður sakaskrár ríkisins, hefur komið fyrir dóm og borið að vottorð það sem framvísað var hjá Eimskipafélaginu sé falsað. Sé ákærði með sakaferil. Hún upplýsir að í þeim tilvikum þegar viðkomandi er ekki með sakaferil á sakaskrá gefi sýslumenn út sakavottorð til notkunar í einkamálefnum í þessa veru. Fyrir neðan orðið „Niðurstaða:“ kæmu orðin „Ekkert brot.“ Þegar sé um að ræða sakir á skránni gefi hún hins vegar út vottorðið fyrir hönd ríkissaksóknara og sakaskrár ríkisins.

Niðurstaða

Framburður ákærða í málinu getur ekki talist traustvekjandi. Bæði er hann efnisrýr og ákærði hefur neitað að svara spurningum. Þá er frásögn hans að ýmsu leyti í andstöðu við annað sem fram er komið í málinu. Þrátt fyrir neitun ákærða telst vera sannað með vætti D og A, starfsmanna Eimskipafélagsins, að hann afhenti A sakavottorðið í sambandi við umsókn hans um starf hjá félaginu. Þá er í ljós leitt með framburði B, starfsmanns sakaskrár ríkisins, að sakavottorði ákærða hafði verið breytt með því að fjarlægja færslur af því um fyrri brot hans. Er óhætt að slá því föstu að ákærði hafi annað hvort gert það sjálfur eða látið annan gera það fyrir sig. Gerðist ákærði sekur um brot gegn 1. mgr. 155. gr. almennra hegningarlaga með því að framvísa þessu falsaða skjali við starfsmann Eimskipa.

Refsing og sakarkostnaður

Með hliðsjón af því að um opinbert skjal var að ræða og ákærði notaði það við ráðningu í trúnaðarstarf þykir refsing hans hæfilega ákveðin fangelsi í 60 daga. Rétt er að fresta refsingu ákærða og ákveða að hún falli niður að liðnum 3 árum frá dómsuppsögu að telja, haldi hann almennt skilorð 57. gr. almennra hegningarlaga nr. 19, 1940.

Dæma ber ákærða til þess að greiða verjanda sínum, S-kk-þgf Þ-kk-þgf J-kk-þgf hdl., 250.000 krónur í málsvarnarlaun að meðtöldum virðisaukaskatti.

DÓMSORÐ:

Ákærði, J-kk-nf S-kk-nf, sæti fangelsi í 60 daga. Refsingunni er frestað og fellur hún niður að liðnum 3 árum frá dómsuppsögu að telja, haldi ákærði almennt skilorð.

Ákærði greiði verjanda sínum, S-kk-þgf Þ-kk-þgf J-kk-þgf hdl., 250.000 krónur í málsvarnarlaun.

P-kk-nf G-kk-nf